डाक्टर सेठिया इस क्षेत्र के बच्चों के जाने माने डाक्टर थे। थोड़ी दूर चलते ही रिक्शा मिल गया। अमिता कराह रही था। मेरा मन बच्ची के कष्ट से भींग गया। डाक्टर का क्लिनिक लगभग डेढ़ किलोमीटर दूर था। लौटते समय नौ बज गये थे। बाज़ार से ही खाना पैक कराया। बच्ची का बुखार उतर चुका था। वह शाल में लिपटी मेरे गोद में बैठी सड़क के दोनों तरफ धुंध में डूबे रोशनी के बल्बों और नियान साइन बोर्डों को देख रही थी। रिक्शावाला अधेड़ था। रिक्शे की रफ़्तार कोहरे के कारण काफ़ी धीमी थी। मैं अब तनाव मुक्त था। बच्ची की ओढ़ी हुई शाल में भाभी की देह गंध बसी थी। जो अब मुझे विचलित कर रही थी। घर पहुंचा तो दीपक भाई आ चुके थे। और नशे में धुत्त पलंग पर खर्राटे भर रहे थे। मेरी मोटरसाइकिल शीत में नहाई दरवाजे पर उपेक्षित खड़ी थी। भाभी की निग़ाहें दरवाज़े की तरफ़ थी। वह बुरादे की अंगीठी के सामने बैठी मेरा ही इंतज़ार कर रही थी।